Sa limba mala

Tue o limba mala pecadora
Mandas solu messaggios de velenu
Ma si tue no la tenes a frenu
Ses fattende guais a dogn'ora.

Dae sas dentes candu ispuntas fora
Bruias d'ogni essere terrenu.
Criticas sempre su dovere anzenu
Ca ses vile, maligna, impostora.

Ca mai no as tentu disciplina
Su mestiere tou est criticare;
S'indula tua es mala, indomabile

Ses una vera limba serpentina
Meritas unu titulu a ti dare
Infida, spergiura, miserabile.